Frank Jensen (S), 2002-03-14:
Jeg vil gerne sige til forslagsstillerne, at jeg godt kan læse, at forslaget her er drevet frem af den samme holdning, som også præger Socialdemokratiets politik, nemlig at vi skal sikre, at vores dyreværnslovgivning er indrettet sådan, at vi fremmer dyreværnsmæssige og dyreetiske forhold bedst muligt.
Jeg er også enig med forslagsstillerne i, at når der så sker overtrædelse af vores dyreværnslovgivning og forhåbentlig i fremtiden bedre dyreværnsmæssige forhold end dem, vi kender i dag, specielt når det drejer sig om det intensive landbrug, men også kæledyrene, ja, så må vi have effektive opklaringsmetoder og sanktionsforhold, der kan være afskrækkende, så der ikke sker gentagelse.
Så vi skal gøre alt, hvad vi kan, for at bidrage til at undgå dyremishandling og vanrøgt og lignende, og der skal være afskrækkende straffesanktioner for det.
Så på mange strækninger deler vi forslagsstillernes opfattelse.
Også ministerens tilkendegivelse her var jo på mange strækninger i samme boldgade.
Dér, hvor forslagsstillerne bliver mere konkrete i forhold til, hvordan vi kan sikre en effektiv efterforskning og opklaring, når der sker overtrædelser - det ønsker vi også, det interesserer os meget - er vi ikke helt sikre på, at der er behov for at indrette et egentligt dyreværnspoliti, og det var også ministerens tilkendegivelse her.
Men jeg tror til gengæld, at forslagsstillerne har noget ret i, at der kan være et behov for, at man i politikredsen har folk, der har, kan man sige, en decideret viden om, hvordan man egentlig vurderer, om der er sket en overtrædelse, en tilsidesættelse af dyreværnslovgivningen.
Jeg ved da godt, at politifolk ofte baserer det på fagkundskab i form af dyrlæger og kredsdyrlæger, men jeg vil gerne spørge ministeren, om ministeren her i sine overvejelser om handlingsplanen vil overveje at tale med politiets ledelse, om der på Politiskolen skulle være en særlig opmærksomhed omkring det her felt enten i form af efteruddannelse eller i forhold til grunduddannelsen for politifolk.
Men det kan ministeren, hvis ministeren ikke kan svare i aften, overveje i forbindelse med forberedelsen af den handlingsplan, som ministeren nu har i støbeskeen.
For der er ingen tvivl om, at vi her også, som hr. Christian H. Hansen var inde på, hvor vi har Rigsadvokatens tidligere tilkendegivelser, har behov for at se på kontrolsiden.
Et egentlig dyreværnspoliti mener vi ikke der er behov for, men til gengæld en meget, meget stor ledelsesmæssig opmærksomhed på det her vigtige felt og muligvis også med baggrund i egentlige efteruddannelsestilbud på Politiskolen
for politifolk.
Når jeg nu har tilkendegivet denne positive tilgang til det, vil jeg sige om afsnittet, der handler om aflivning af dyr, og specielt jo den opmærksomhed, som vi ved at Dansk Folkeparti også tidligere har haft, når det drejer sig om religiøst betingede slagtninger, at nu er det jo specielt det jødiske ritual, som påkalder sig størst opmærksomhed ud fra en dyrevelfærdsmæssig opfattelse.
Men når det drejer sig om det muslimske, er der jo ikke nogen forskel, når vi taler om aflivningsforholdene.
Når det drejer sig om det jødiske ritual, fik vi jo med baggrund i det lovforslag, der blev vedtaget i 1997, også med en indstilling fra Det Dyreetiske Råd, en meget kraftig ændring i forhold til aflivning specielt af klovbærende dyr
, nemlig at der efter de tidligere ændringer, der var sket med en fastspænding af dyret, nu også skal skydes umiddelbart efter med en boltpistol, som jo er det aflivningsinstrument, vi i øvrigt bruger på andre slagterier.
Her mener vi altså ikke, at der er et egentlig dyrevelfærdsmæssigt eller dyreetisk behov for at gå videre, men vi kender jo Dansk Folkepartis opfattelse her, og det fjerner ikke det, at vi på mange strækninger i øvrigt er enige med Dansk Folkeparti i det udgangspunkt, som er at beskytte dyrene mest muligt. Så med det vil vi arbejde videre frem mod, at Retsudvalget nu får en handlingsplan fra ministeren.
Så vil vi se, om den handlingsplan lever op til de opfattelser og de tilkendegivelser, der er kommet her i Folketingssalen, og så vil vi arbejde videre med baggrund i de beslutningsforslag, vi der har til behandling.